Predkladacia správa

Podnet na vypracovanie návrhu nariadenia vlády
	Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa mení nariadenie vlády Slovenskej republiky č. 722/2004 Z. z. o výške úhrady poistenca za služby súvisiace s poskytovaním zdravotnej starostlivosti v znení neskorších predpisov mimo Plánu legislatívnych úloh vlády Slovenskej republiky na rok 2006.

Vyjadrenie účelu a odôvodnenie potreby návrhu nariadenia vlády
	Vypracovanie predkladanej novely nariadenia vlády je odôvodnená potrebou zníženia finančnej zaťaženosti osôb, ktorým sa poskytuje zdravotná starostlivosť. Účelom nariadenia vlády je znížiť úhradu v lekárni za výdaj liekov a dietetických potravín a vo výdajni zdravotníckych pomôcok za výdaj zdravotníckych pomôcok.

Obsah návrhu nariadenia vlády
Návrh nariadenia vlády znižuje výšku poplatkov v lekárni a vo výdajni zdravotníckych pomôcok z 20 Sk na 5 Sk.

Zhodnotenie finančných, ekonomických, environmentálnych vplyvov a vplyvov na zamestnanosť a podnikateľské prostredie   
	Návrh nariadenia vlády bude mať ročný vplyv na rozpočet verejnej správy cca 570 mil. Sk, ktorý bude vykrytý v rámci limitov rozpočtov verejnej správy; nemá environmentálny vplyv, vplyv na zamestnanosť ani podnikateľské prostredie.
	Minister financií zobral na vedomie, že predpokladaný ročný vplyv navrhovanej právnej úpravy na rozpočet verejnej správy v sume cca 570 mil. Sk bude vykrytý v rámci limitov rozpočtov verejnej správy.

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.

Informácia o medzirezortnom pripomienkovom konaní
	Návrh nariadenia vlády bol v rámci pripomienkového konania zaslaný na zaujatie stanoviska celkom  46 pripomienkujúcim orgánom. Vyhodnotenie pripomienkového konania je súčasťou tohto materiálu. Hromadná pripomienka zo strany verejnosti uplatnená nebola. 

Informácia o vnútrokomunitárnom pripomienkovom konaní
	Návrh nariadenia vlády nemá byť predmetom vnútrokomunitárneho pripomienkového konania.